Veteen piirretty viiva (elokuva)

| Veteen piirretty viiva> The Thin Red Line |
| --- | --- |
 Virallinen elokuvateatterijuliste
Ohjaaja:  Terrence Malick
Käsikirjoittaja:  Terrence Malick
Perustuu:  James Jonesin romaaniin   Ohut punainen viiva
Tuottaja:   Robert Michael Geisler  Grant Hill  John Roberdeau 
Säveltäjä:  Hans Zimmer
Kuvaaja:  John Toll
Leikkaaja:   Leslie Jones  Saar Klein  Billy Weber 
Tuotantosuunnittelija:  Jack Fisk
Pääosat:   Sean Penn  Adrien Brody  James Caviezel  Ben Chaplin  Jared Leto  George Clooney  John Cusack  Woody Harrelson  Elias Koteas  Nick Nolte  John C. Reilly  John Travolta 
Valmistustiedot
Valmistusmaa:  Yhdysvallat
Tuotantoyhtiö:   20th Century Fox  Phoenix Pictures  Geisler-Roberdeau 
Levittäjä:  InterCom Netflix
Ensi-ilta:   1998-12-2525. joulukuuta 1998 (Yhdysvallat)  1999-2-2828. helmikuuta 1999 (Yhdistynyt kuningaskunta)  1999-3-55. maaliskuuta 1999 (Suomi)  
Kesto:  171 minuuttia
Alkuperäiskieli:  englanti, japani, tok-pisin
Budjetti:  52 000 000 dollaria
Tuotto:  98 126 565 dollaria
Aiheesta muualla
IMDb 
Elonet
AllMovie
Svensk Filmdatabas
 [ Muokkaa Wikidatassa ]   
Infobox OKNimi-testi OK: 
Veteen piirretty viiva (engl. The Thin Red Line) on vuonna 1998 ensi-iltansa saanut eeppinen sotaelokuva, jonka on ohjannut Terrence Malick. Elokuvan tapahtumat sijoittuvat Guadalcanalin taisteluun toisen maailmansodan aikana. Veteen piirretty viiva perustuu James Jonesin vuoden 1962 romaaniin Ohut punainen viiva, joka sovitettiin ensimmäisen kerran elokuvaksi jo vuonna 1964.
Veteen piirretty viiva merkitsi ohjaaja Terrence Malickin paluuta elokuvan pariin 20 vuoden tauon jälkeen. Hänen edellinen ohjauksensa ja käsikirjoituksensa oli Onnellisten aika vuodelta 1978. Malickia pidetään outona nerona ja poikkeuksellisena henkilönä yhdysvaltalaisessa elokuvamaailmassa. Kun Malick palasi elokuvantekijäksi, suuri osa Hollywoodin tähtikaartista halusi mukaan hänen seuraavaan projektiinsa. Malick aloitti James Jonesin kirjan muokkaamisen käsikirjoitukseksi vuonna 1989, ja valtaisa kuvausprojekti käynnistyi Australiassa kahdeksan vuotta myöhemmin. Ennen kuin elokuva oli valmis, Malick oli eronnut vaimostaan ja katkaissut välit pitkäaikaisiin tuottajaystäviinsä. Veteen piirretty viiva sai maailmanensi-iltansa joulupäivänä 1998. Se hävisi Yhdysvaltain elokuvateattereissa suosiossa toiselle saman vuoden sotaelokuvalle Pelastakaa sotamies Ryan, mutta menestyi hyvin Yhdysvaltain ulkopuolella, ja maailmanlaajuinen levikki nosti tuoton yli sen budjetin. Lisäksi elokuva huomioitiin seitsemällä Oscar-ehdokkuudella.
Veteen piirretty viiva tunnetaan vaikeahkona elokuvana, sillä se sisältää lukuisia runollisia monologeja, joiden aikana elokuvan tapahtumat ovat niukkoja. Monologeissaan elokuvan sotilaat pohtivat filosofisia ja elämänkatsomuksellisia kysymyksiä. Pohdinnoissa on viittauksia etiikkaan ja niissä on myös Spinozalaisen panteismin piirteitä. Pohdintojen aikana valkokankaalla nähdään kauniita maisemia, luonnon yksityiskohtia; kasveja, elämiä ja puiden ja kasviston läpi siroutuvaa valoa. Filosofinen pohdinta ja luontodokumenttia muistuttavat, usein kultaisella leikkauksella kuvatut otokset ovat hyvin poikkeuksellista materiaalia sotaelokuvalle. Elokuvan kunnianhimoinen filosofinen sisältö selittyy ohjaaja Terrence Malickin taustan kautta: hän opiskeli ja opetti aikoinaan filosofiaa ja valmisteli myös siihen liittyvää väitöskirjaa, joka tosin jäi kesken.